O‘QUVChI VA TALABA YoShLARNI SPORTGA JALB QILIShGA QARATILGAN UZLUKSIZ SPORT MUSOBAQALARI TIZIMINI TAShKIL ETISh TO‘G‘RISIDA

O‘zbekiston Respublikasi Prezidentining “O‘zbekiston Bolalar sportini rivojlantirish jamg‘armasini tuzish to‘g‘risida”gi Farmonida belgilangan vazifalarni amalga oshirish, yoshlarda sportga bo‘lgan havas va intilishni, jamiyatimizda sog‘lom turmush tarzi tamoyillarini yanada kuchaytirish, mamlakatimizda o‘quvchi va talabalarni sport mashg‘ulotlariga uzluksiz jalb qilishga qaratilgan sport musobaqalari tizimini Kadrlar tayyorlash milliy modeli va dasturiga muvofiq tashkil etish hamda ushbu tizimning samarali ishlashini ta’minlash maqsadida Vazirlar Mahkamasi qaror qiladi:
 1. Umumta’lim maktablari, akademik litsey va kasb-hunar kollejlari o‘quvchilari hamda oliy ta’lim muassasalari talabalarining “Umid nihollari”, “Barkamol avlod” va “Universiada” sport musobaqalari o‘zaro bog‘liq holda rivojlanishi O‘zbekiston Respublikasi Xalq ta’limi, Oliy va o‘rta maxsus ta’lim vazirliklari, Madaniyat va sport ishlari vazirligi, Milliy Olimpiya qo‘mitasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, tegishli vazirliklar, davlat qo‘mitalari va jamoat tashkilotlari tomonidan ta’minlansin.
 2. O‘zbekiston o‘quvchi va talaba yoshlarining “Umid nihollari”, “Barkamol avlod” va “Universiada” sport musobaqalarining respublika final bosqichlarini o‘tkazish rejasi 1-ilovaga, Tashkiliy qo‘mitalar tarkibi 2, 3, 4-ilovalarga* muvofiq tasdiqlansin.
 3. Musobaqalar, madaniy-ma’rifiy tadbirlar o‘tadigan hamda qatnashchilar yashaydigan joylarda jamoat va transport harakati xavfsizligini ta’minlash va anjumanlarni ko‘ngilli o‘tkazish vazifasi O‘zbekiston Respublikasi Ichki ishlar vazirligi va Milliy xavfsizlik xizmatiga yuklatilsin.
 4. O‘zbekiston Respublikasi Sog‘liqni saqlash vazirligi sport musobaqalari ishtirokchilarini tibbiy ko‘rikdan o‘tkazishni va musobaqalar davrida tibbiy xizmat ko‘rsatishni tashkil etsin, sportchilarning dam olish, ovqatlanish joylarida sanitariya va gigiyena qoidalariga qat’iy rioya qilinishini ta’minlasin.
 5. Tashkiliy qo‘mitalar mazkur musobaqalarni o‘tkazish to‘g‘risida alohida dasturlar ishlab chiqib O‘zbekiston Respublikasi Vazirlar Mahkamasiga tasdiqlash uchun kiritsin. Bunda sport o‘yinlari O‘zbekiston Respublikasi Xalq ta’limi vazirligi, O‘rta maxsus, kasb-hunar ta’limi markazi, Oliy va o‘rta maxsus ta’lim vazirligiga sport va jismoniy tarbiya sohasiga ajratiladigan mablag‘lar doirasida, shuningdek, homiylarning mablag‘lari va budjetdan tashqari mablag‘larni jalb etgan holda o‘tkazilishi nazarda tutilsin.
 6. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi, O‘rta maxsus, kasb-hunar ta’limi markazi, Madaniyat va sport ishlari vazirligi, Milliy Olimpiya qo‘mitasi, Kasaba uyushmalari Federatsiyasi Kengashi, “Kamolot” yoshlar ijtimoiy harakati, “O‘zbeknavo” birlashmasi, “Vatanparvar” tashkiloti, O‘zbekiston bolalar sportini rivojlantirish jamg‘armasi, “Sog‘lom avlod uchun” jamg‘armasiga boshqa manfaatdor vazirliklar va idoralar bilan birgalikda:
 mazkur sport musobaqalarining respublika final o‘yinlari bo‘lib o‘tadigan inshootlarni xalqaro talablar darajasida tayyorlash va ularni zamonaviy sport anjomlari bilan jihozlash;
 musobaqalar davomida o‘quvchi yoshlarda o‘z ona yurti bilan faxr-iftixor tuyg‘ularini kamol toptirishga, ularning vatanparvarlik ruhini ko‘tarishga xizmat qiladigan madaniy-ma’rifiy tadbirlar dasturini amalga oshirish topshirilsin.
 7. “O‘zbekiston havo yo‘llari” milliy aviakompaniyasi, “O‘zbekiston temir yo‘llari” kompaniyasi Tashkiliy qo‘mitalar buyurtmasiga binoan sport musobaqalari ishtirokchilari va ijodiy guruh a’zolarining yo‘l xarajatlari uchun imtiyozli tarif qo‘llasinlar.
 8. O‘zbekiston Milliy axborot agentligi, “O‘zteleradio” kompaniyasi va boshqa ommaviy axborot vositalariga mazkur sport musobaqalariga tayyorgarlik ko‘rish va ularni o‘tkazish jarayonini keng yoritib borish tavsiya etilsin.
 9. Mazkur qaror ijrosini nazorat qilish O‘zbekiston Respublikasi Prezidentining Davlat maslahatchisi T.T. Risqiyev va Bosh vazir o‘rinbosari H.S. Karomatov zimmasiga yuklansin.